b'\n_START_ARTICLE_\nTietoliikenne\n_START_SECTION_\nHistoria\n_START_PARAGRAPH_\nTietoliikenteen ensimm\xc3\xa4iset muodot olivat kirjeet (mm. kirjekyyhkyll\xc3\xa4 l\xc3\xa4hetetyt), valo- ja savumerkit. Esim. 1700-luvun Ranskassa oli valomerkkeihin perustuva optinen viestitysverkko. Talojen sis\xc3\xa4ll\xc3\xa4 oli k\xc3\xa4yt\xc3\xb6ss\xc3\xa4 putkiposti, joka toimii alipaineella ja ilmasuihkulla. T\xc3\xa4llainen j\xc3\xa4rjestelm\xc3\xa4 on edelleen k\xc3\xa4yt\xc3\xb6ss\xc3\xa4 esimerkiksi Helsingin suurimmissa apteekeissa._NEWLINE_Langallisen lenn\xc3\xa4ttimen keksiminen oli suuri keksint\xc3\xb6. Tietoa voitiin v\xc3\xa4litt\xc3\xa4\xc3\xa4 s\xc3\xa4hk\xc3\xb6isesti muun muassa Atlantin poikki merikaapelia pitkin. Kun italialainen Guglielmo Marconi kehitti radioaalloilla toimivan langattoman lenn\xc3\xa4ttimen, kaapelia ei tarvinnut vet\xc3\xa4\xc3\xa4 kaikkiin niihin paikkoihin, joihin viestej\xc3\xa4 haluttiin l\xc3\xa4hett\xc3\xa4\xc3\xa4. Puhelimen keksiminen johti talojen liitt\xc3\xa4miseen kiinte\xc3\xa4\xc3\xa4n puhelinverkkoon kuparikaapelilla. 1980-luvulla alettiin puhelinverkkoja digitalisoida ja siirryttiin my\xc3\xb6s optiseen tiedonsiirtoon valokuitukaapelia my\xc3\xb6ten. Matkapuhelin eli k\xc3\xa4nnykk\xc3\xa4 sai alkunsa sotilaiden radiopuhelimista 1930-luvulla. K\xc3\xa4nnykk\xc3\xa4-tyyppist\xc3\xa4 solukkopuhelinta alettiin kehitt\xc3\xa4\xc3\xa4 Yhdysvalloissa 1970-luvulla. Sen digitalisointi muutti puhelinta siten, ett\xc3\xa4 se alkoi muistuttaa pient\xc3\xa4 henkil\xc3\xb6kohtaista tietokonetta. Televisiokuvan, faksien ynn\xc3\xa4 muun datan siirtoon pitkill\xc3\xa4 et\xc3\xa4isyyksill\xc3\xa4 on 1960-luvun alusta alkaen k\xc3\xa4ytetty my\xc3\xb6s tietoliikennesatelliitteja.\n_START_SECTION_\nNykytila\n_START_PARAGRAPH_\nTietoliikenne perustuu nyttemmin yh\xc3\xa4 laveammalti tietokoneiden ja tietoteknisten laitteiden muodostamiin verkkoihin, varsinkin Internetiin ja sen TCP/IP-protokollaperheeseen. Perinteisen tietotekniikan ohella t\xc3\xa4m\xc3\xa4 kattaa my\xc3\xb6s esimerkiksi puhelinverkot ja televisiokuvan v\xc3\xa4litt\xc3\xa4misen. Termi digitaalinen konvergenssi tarkoittaa t\xc3\xa4t\xc3\xa4 kehityslinjaa. Tietoliikenteen tarkoitus teknisess\xc3\xa4 mieless\xc3\xa4 on kuljettaa dataa, esimerkiksi digitaalisessa j\xc3\xa4rjestelm\xc3\xa4ss\xc3\xa4 tietoliikenteell\xc3\xa4 tarkoitetaan bittien kuljetusta. T\xc3\xa4m\xc3\xa4 tapahtuu useimmiten muodossa 0/1 tai tosi/ep\xc3\xa4tosi._NEWLINE_Kun tietoliikennedataa siirret\xc3\xa4\xc3\xa4n esimerkiksi radioteitse, radiokanavana eli v\xc3\xa4liaineena toimii ilmatila, kuljettajana toimivat radioaallot ja kuljetettava lasti koostuu radioaaltoihin liitetyist\xc3\xa4 signaaleista, esimerkiksi informaatiota sis\xc3\xa4lt\xc3\xa4vist\xc3\xa4 biteist\xc3\xa4. Tyypillisesti tietoliikenteess\xc3\xa4 signaali kulkee h\xc3\xa4iri\xc3\xb6llisen kanavan kautta, ja h\xc3\xa4iri\xc3\xb6t voivat johtua vaikkapa muiden matkapuhelimien signaaleista, signaalin kaiuista, terminaalin liikkumisesta tai fysikaalisesta l\xc3\xa4mp\xc3\xb6kohinasta. Hyvin suunniteltu tietoliikennevastaanotin kykenee suodattamaan h\xc3\xa4iri\xc3\xb6it\xc3\xa4 pois ja estimoimaan eli arvioimaan alkuper\xc3\xa4isen l\xc3\xa4hdeviestin.'